ORDE do 14 de xullo de 2011 pola que se prorroga o mandato dos órganos de goberno dos consellos reguladores das denominacións de orixe Monterrei, Rías Baixas, Ribeira Sacra, Ribeiro e Valdeorras e das indicacións xeográficas protexidas Pataca de Galicia e Ternera Gallega.
Consellería do Medio Rural — III. Outras disposicións — 15/07/2011

Mediante a orde da Consellería do Medio Rural do 9 de abril de 2007 (DOG n.º 71, do 12 de abril), convocáronse eleccións para a renovación dos órganos de goberno dos consellos reguladores das denominacións de orixe Monterrei, Rías Baixas, Ribeira Sacra, Ribeiro e Valdeorras e das indicacións xeográficas protexidas Pataca de Galicia e
Ternera Gallega
. De acordo co calendario electoral recollido na convocatoria, as votacións realizáronse o día 1 de xullo de 2007 e as tomas de posesión dos vogais electos realizáronse entre os días 16 e 20 de xullo.
De acordo co establecido no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores, o mandato dos vogais dos consellos reguladores dura catro anos e a convocatoria electoral debe ser realizada pola consellería competente nos dous meses anteriores á finalización do dito mandato, logo de audiencia aos consellos reguladores afectados.
Polo tanto, a convocatoria electoral para a renovación dos órganos de goberno destes sete consellos reguladores debería efectuarse entre mediados do mes de maio e mediados do mes de xullo deste ano 2011.
Porén, a convocatoria deste proceso electoral nas datas citadas ocasiona importantes problemas aos consellos reguladores afectados, circunstancia que foi posta en coñecemento da Consellería do Medio Rural no proceso de audiencia previo á realización da convocatoria.
En primeiro lugar, porque para os consellos reguladores do sector vitivinícola (cinco dos sete a que afecta a renovación) a coincidencia do proceso electoral co período da vendima pode ocasionar importantes problemas no adecuado desenvolvemento daquel. Téñase en conta que esta é a primeira vez que, conforme o novo estatus xurídico destes organismos como corporacións de dereito público con personalidade xurídica de seu, o peso da organización do proceso electoral vai recaer sobre os consellos reguladores, e non na Consellería do Medio Rural como aconteceu nas anteriores ocasións. Iso vai facer que o persoal dos consellos reguladores teña que dedicar boa parte do seu tempo a actividades relacionadas coa organización do proceso electoral.
Ademais, tamén os membros dos plenos dos consellos reguladores, viticultores e adegueiros, van ter que participar activamente no proceso. Nas datas que van de finais de agosto a mediados de outubro, a intensa actividade dos operadores do sector e dos técnicos dos consellos reguladores relacionada cos labores da vendima pode ocasionar serias interferencias coa adecuada marcha do proceso electoral se este coincide con esas datas.
Por outra parte, os cinco consellos reguladores das denominacións de orixe vitivinícolas están a traballar na redacción do denominado expediente técnico -que inclúe o seu prego de condicións- para o seu envío á Comisión Europea, de acordo coas exixencias da nova Organización Común do Mercado Vitivinícola, que marca como data límite para este trámite o 31 de decembro deste ano 2011. Este trámite afecta tanto os técnicos dos consellos reguladores como os membros dos respectivos plenos, e parece conveniente rematalo antes de iniciar o proceso electoral.
Pola súa vez, os consellos reguladores das indicacións de xeográficas protexidas Pataca de Galicia e
Ternera Gallega
teñen en marcha a modificación dos seus respectivos pregos de condicións, cuxa documentación xa foi remitida á Comisión Europea. É probable que nos vindeiros meses haxa que realizar algunha adaptación da documentación remitida, para o cal pode ser necesario o concurso dos servizos dos consellos reguladores e dos seus plenos, polo que tamén sería conveniente que o proceso electoral non coincida con eses trámites.
Por último, conforme as exixencias da normativa comunitaria, estes sete consellos reguladores están inmersos no proceso de acreditación ante a Entidade Nacional de Acreditación (ENAC) como entidades que realizan a certificación de produto conforme a norma UNE-EN 45011, proceso que debe culminar nos vindeiros meses e que require especial dedicación por parte dos técnicos dos consellos reguladores e a toma de decisións áxil por parte dos membros dos respectivos plenos.
Por todo o anterior, de acordo co exposto e co manifestado polos plenos dos consellos reguladores afectados, faise necesario prorrogar o mandato dos órganos de goberno destes por un tempo limitado, para evitar os problemas que ocasionaría a realización do proceso no período en que correspondería de acordo coa normativa de aplicación citada.
Polo tanto, de acordo coas consideracións expostas e co disposto no artigo 30.I.3 e 4 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e da súa Presidencia,
Artigo único.
Prórroga do mandato dos órganos de goberno dos consellos reguladores
.
Prorrógase o mandato dos órganos de goberno dos consellos reguladores das denominacións de orixe Monterrei, Rías Baixas, Ribeira Sacra, Ribeiro e Valdeorras e das indicacións xeográficas protexidas Pataca de Galicia e
Ternera Gallega
. A dita prórroga estenderase ata o día da toma de posesión dos novos vogais elixidos logo da convocatoria electoral correspondente e terá, en todo caso, unha duración máxima dun ano.
Disposición derradeira única.
Entrada en vigor
.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 14 de xullo de 2011.